बिहार में तालाब से निकली अंग्रेजी शराब की बोतलें और बियर केन, देखती रह गई पुलिस  
बिहार के मुजफ्फरपुर में सामने आया मामला
पुलिस ने बरामद की शराब की बोतलें 
बिहार में लागू है पूर्ण शराबबंदी
बिहार में यूं तो शराब पर पूरी तरह प्रतिबंध लागू है, लेकिन तस्करों की मौज है. वे तस्करी को लेकर रोज नए-नए तरीके ईजाद कर रहे हैं. ऐसा ही एक मामला मुजफ्फरपुर के बरूराज थाना के लक्ष्मिनिया गांव में मंगलवार को देखने को मिला, जब पुलिस स्थानीय मछुआरों की मदद से शराब की बोतलें निकालने लगी. मुजफ्फरपुर के वरिष्ठ पुलिस अधीक्षक मनोज कुमार ने बताया, 'बरूराज थाना के लक्ष्मिनिया गांव में एक तालाब में भारी मात्रा में शराब छिपाकर रखे जाने की सूचना मिली थी. इस सूचना के आधार पर तालाब में मछुआरों की सहायता से तलाशी करवाई गई, और इस दौरान विदेशी शराब की बोतलें और केन बीयर बरामद की गईं.' 
उन्होंने बताया, 'शराब की बोतलें बोरियों में भरकर पानी के अंदर छिपाई गई थीं. बोरों को रस्सी से बांध दिया गया था. फिलहाल इस छापेमारी के दौरान तस्कर की पहचान नहीं हो पाई है. पुलिस आरोपी की तलाश में है.' एक पुलिस के अधिकारी ने बताया कि तालाब से 85 बोतल अंग्रेजी शराब तथा 23 केन बीयर बरामद की गई हैं. आपको बता दें कि बीते मुजफ्फरपुर जिले के ही मोतीपुर थाना परिसर में थाना प्रभारी आवास से भारी मात्रा में शराब बरामद की गई.
इस मामले में तुरंत कार्रवाई करते हुए थाने में पदस्थापित सभी पुलिसकर्मियों का स्थानांतरण कर दिया गया. साथ ही थाना प्रभारी और सहायक अवर निरीक्षक को निलंबित कर दिया गया. मुजफ्फरपुर के वरिष्ठ पुलिस अधीक्षक मनोज कुमार ने यहां मंगलवार को कहा कि रविवार को थाना प्रभारी कुमार अमिताभ के आवास से बड़ी मात्रा में शराब बरामद की गई थी. (इनपुट- IANS)